# Andreu Rifé i Oro

Andreu Rifé i Oro (Barcelona, 10 de juliol de 1973) és un arquitecte tècnic, actor, cantant i compositor musical català.

## Biografia

Andreu Rifé neix i viu a Barcelona fins als 17 anys, quan viatjà al Canadà per acabar els seus estudis de batxillerat. Posteriorment estudia Arquitectura Tècnica a la UPC, on ja entra en contacte amb la companyia de teatre universitari Los Pelones, liderada per l'escriptor i autor Albert Espinosa, amb la qual actuarà en certàmens de teatre universitari a París, Bath, Dijon, Madrid i Santiago de Compostela. Més tard, amb aquesta mateixa companyia de teatre, però ja fora de l'àmbit universitari, entrarà dins els circuits teatrals de Barcelona, i actuarà en sales com el desaparegut Teatre Malic (2001-02), la Sala Beckett (2003), el Teatreneu (2004), el Teatre Tantarantana (2006), el Centro Dramático Nacional de Madrid (2007) i el Teatre Villarroel de Barcelona (2009).
Paral·lelament al teatre, l'any 2002 comença a aprofundir en els seus estudis musicals, i un any més tard deixarà d'exercir definitivament d'arquitecte tècnic per centrar-se en les activitats d'actor i music. Entre el 2004 i el 2007 presenta les seves primeres maquetes musicals de caràcter de pop-autor. És el 2008 quan debuta en el mercat discogràfic amb Terròs! -Andreu Rifé canta David Monllau-, el qual presenta als escenaris en format de teatre musical. El 2010 publica el seu segon disc Roba'm la cartera!, també en format de teatre musical, escrit i dirigit per ell mateix. Al mateix temps, participa en discos com el II Premi Martí i Pol, promogut per Lluís Llach, Lo Carrilet de la Cava, del poeta Josep Bo, i Ebresons 2009. A part del seu treball com a autor musical, Andreu Rifé és responsable del disseny sonor de la companyia teatral Los Pelones, i ha col·laborat en la banda sonora de la pel·lícula No em demanis que et faci un petó perquè te'l faré, dirigida per Albert Espinosa.
En el terreny de la televisió ha treballat com a actor en sèries com Majoria absoluta, El cor de la ciutat i Polseres vermelles.
En cinema debuta col·laborant a BCN 08001, dirigia per Antoni Verdaguer, i a Deu ser que ningú és perfecte, de Joaquim Oristrell. Més tard, el 2007 actuarà amb un paper principal a No em demanis que et faci un petó perquè te'l faré, d'Albert Espinosa.

## Filmografia
### Televisió

* Majoria absoluta (2006)
* El cor de la ciutat (2008)
* Polseres vermelles (2011-2013)

### Cinema

* BCN 08001 (2004)
* Deu ser que ningú és perfecte, de Joaquim Oristrell (2006)
* No em demanis que et faci un petó perquè te'l faré, d'Albert Espinosa (2008)

## Referències

* ↑ Albert Espinosa y Los Pelones vuelven al teatro con «4 bailes», una obra que indaga sobre la infancia, Diari ABC (dijous, 12 de març de 2009)
* ↑ Al darrere la nevera - Bloc de Roger Palà - Terra i cultura dijous, 14 de gener de 2010 (Vilaweb)
* ↑ Lo carrilet de la Cava i les cançons de Josep Bo - Prendre la paraula (Vilaweb)
* ↑ Tortosa impulsa l'«Ebresons», un cicle de concerts amb artistes de l'Ebre o vinculats amb el territori, Diari El punt (07/05/09)
* ↑ «4 bailes (Tango, Bolero, Rock & Roll y Vals) La Villarroel - Històric de produccions». Arxivat de l'original el 2010-06-19. [Consulta: 9 desembre 2010].
* ↑ «Andreu Rifé - Musical i canalla TeatreBCN (04-10-2010)». Arxivat de l'original el 2010-05-09. [Consulta: 9 desembre 2010].
* ↑ (castellà) Ficha técnica ampliada de la Película Va a ser que nadie es perfecto
* ↑ (castellà) No me pidas que te bese porque te besaré Arxivat 2011-11-02 a Wayback Machine., La Butaca.
* ↑ Terròs! és un disc que té una història que se'n podria fer ben bé una pel·lícula! Se m'ha encomanat la passió, les ganes... una història a on l'Andreu Rifé fa de cantant, d'actor, i, sobretot, es posa a la pell del poeta. M'han vingut ganes d'anar al Delta de l'Ebre i conèixer en David Monllau. Gràcies per provocar-ho! Lluís Gendrau a Catalunya Ràdio (24/03/09)
* ↑ En mi ranking semanal, ocupa el primer lugar Terròs! -Andreu Rifé canta David Monllau-. Estupendo este CD lleno de la fuerza y el buen sonido de Andreu Rifé y los versos llenos de sabiduría del Maestro Monllau, poeta del Delta del Ebro. Sensacionales las canciones "Lo nostre riu" i "Poema d'amor". Albert Espinosa al Periódico de Catalunya (15/02/09)
* ↑ L'actor i cantautor Andreu Rifé publica el seu primer debut discogràfic després d'una extensa i rica carrera com a compositor de bandes sonores de teatre i d'espectacles musicals. Amb Terròs! l'artista musica amb cura els versos senzills d'en Monllau." Roger Palà a la revista Enderrock (01/06/09)
* ↑ Cançons i lletres (Viasona - Tota la música en català)
* ↑ S'ha idealitzat molt el Barri Xino - El Periodico (07-05-2010)
* ↑ «Ping pong, projecte musical d'Andreu Rifé -».

## Enllaços externs

* Pàgina oficial
* La seva fitxa a IMDb (anglès)
* «Andreu Rifé i Oro». Viasona.
* «Barcelona sempre ha viscut d'esquena al delta de l'Ebre», entrevista a El Punt, 6/8/2009